Charles, par la grace de Dieu roy de France: aux gouverneur et bailly d’Aucerre ou à leurs lieuxtenans, salut. Nos chers et bien amez les bourgois, manans et habitans de nostre ville d’Aucerre nous ont fait dire et remonstrer que pour le bien, utilité et prouffit de ladite ville, et voyans que il estoit et est très necessaire, ont puis naguères emprins et marchandé de faire ung orloge, cloche et appeaulx d’icellui avec la charpenterie et autres choses necessaires pour l’eddiffice d’icellui orloge, pour servir à ladite ville jour et nuyt, et pour faire guet quand le cas y escherra, et aussi pour dangier de feu, parce que en icelle n’y a orloge dont on se puisse bonnement aidier. Mais pour ce que iceulx habitans, tant pour raison des guerres que par cy devant ont eu cours, que aussi pour la stérilité de bien des années passées, ont esté fort travailliez et apovris, il ne leur seroit possible fournir aux fraiz qu’il convient faire pour ladite orloge, sinon que ce feust des deniers communs d’icelle ville, ce qu’ilz n’eussent osé, ne ozeroient faire, sans sur ce avoir congié et licence de nous, en nous humblement requérant que attendu ce que dit est, et qu’il est bien nécessaire, et aussi chose fort honeste avoir en une telle cité où afflue et habite grant peuple ung bel orloge, il nous plaise leur permectre et octroyer que des deniers communs de ladite ville ils puissent faire faire lesdit orloge, cloche et appeaulx, charpenterie et autres choses nécessaires d’icellui, et sur ce les pourveoir de remède convenable, si comme ils dient, humblement requérant icellui. Pourquoy, nous, ces choses considérées, voulans subvenir ausdits exposans et iceulx favoriser en leurs affaires, à iceulx pour ces causes avons permis et octroyé, permectons et octroyons de grace especial par ces presentes que des deniers communs de ladite ville, soit de ceulx que leur avons octroyez ou autres ils puissent et leur loise faire faire ledit orloge, cloche, appeaulx, charpenterie et autres chose nécessaire pour l’édiffication d’icellui, et les deniers qui par eulx ou leurs receveurs sont ou auront en ce esté emploiez, voulons estre alouez en la despense des comptes dudit receveur du fait desdits deniers communs par cellui ou ceulx qu’il appartiendra, sans y faire aucune difficulté, pourveu toutes-voyes que la pluspart desditz manans, et habitans se consentent à ce. Si vous mandons, commandons et expressement enjoignons et à chacun de vous si comme à luy appartiendra que de nostre présente grace, permission et octroy vous faictes, souffrez et laissiez lesdits exposans jouyr et user pleinement et paisiblement sans en ce leur faire mectre ou donner ne souffrir estre fait, mis ou donné aucun destourbier ou empeschement au contraire. Car ainsi nous plaist-il estre fait, nonobstant que lesdits deniers communs eussent esté et soient ordonné pour convertir et emploier en autres usaiges, ordonnances et lettres subreptices à ce contraire. Donné à Tours, le XXe jour de janvier, l’an de grace M CCCC LXXXIII, et de notre règne le premier. Par le roy, à le relation du conseil. Amy.